**Tlačová správa: Ako bude prebiehať odvoz odpadu v hlavnom meste od 15. februára 2019?**

**Bratislavská mestská spoločnosť Odvoz a likvidácia odpadu (OLO) príjme opatrenia v súvislosti s dopravnými obmedzeniami, ktoré v Bratislave nastanú od 15. februára 2019.**

V Bratislave sa od 15. februára 2019 spúšťajú dva dôležité dopravné projekty. Prvým je výstavba diaľničného obchvatu D4R7 a druhým rekonštrukcia ulice Mlynské nivy. Oba projekty sa začínajú v ten istý deň. Na pol roka bude kompletne uzavretá ulica Mlynské nivy a niektoré zjazdy z Prístavného mosta smerom na Prístavnú ulicu, Slovnaft a teda aj do spaľovne odpadu vo Vlčom hrdle a na triediacu linku.

Odvoz odpadu v Bratislave zabezpečuje 56 zberných vozidiel. Dopravné obmedzenia budú predstavovať minimálne 1,5 – 2 hodinové zdržanie denne pre každé vozidlo, čo by spôsobilo nevykonanie odvozov odpadu podľa harmonogramu.

**Spoločnosť OLO preto, po dohode s hlavným mestom, od piatka 15.2.2019 až do odvolania, príjme nasledovné opatrenia:**

* Zmení sa časový harmonogram väčšiny odvozov zmesového komunálneho aj triedeného odpadu v hlavnom meste. Predpokladaný posun vo výjazde zberných vozidiel je plánovaný zo 06.00 hod. na 04.00 hod. ráno. V praxi to znamená, že spoločnosť OLO začne vykonávať odvoz odpadu v hlavnom meste už o 04.00 hod. ráno. Tento posun umožní zberným vozidlám vykonať minimálne prvý odvoz odpadu do začiatku rannej dopravnej špičky.
* Správcov nehnuteľností a majiteľov rodinných domov touto cestou žiadame o sprístupnenie zberných nádob vždy deň pred plánovaným vykonaním odvozu.
* V súvislosti s uzatvorením ulíc Mlynské nivy a Páričkova, budú vozidlá spoločnosti OLO oprávnené využívať Páričkovu ulicu, čo nám umožní obslúženie problematickej lokality 500 bytov, s výnimkou časti ulíc Revúcka a Pavlovova. Tam bude odvoz odpadu vykonávaný z dočasne posunutých stanovíšť zberných nádob do tesnej blízkosti Páričkovej ulice.
* Prevádzka zberného dvora OLO na Starej Ivánskej ceste 2 bude prebiehať bez zmeny. Zberný dvor bude otvorený od pondelka do soboty od 08.00 do 18.00 hod. V nedeľu a sviatky bude zberný dvor zatvorený.
* Všetky ďalšie služby, ktoré spoločnosť OLO poskytuje obyvateľom Bratislavy, ako OLO taxi – mobilný zberný dvor, prenájom veľkokapacitných kontajnerov, odber a dodaj nádob, zákaznícke centrum, budú poskytované bez zmien a obmedzení.

V prípade akéhokoľvek podnetu, súvisiaceho s odvozom odpadu v hlavnom meste, sa obyvatelia môžu obrátiť na zákaznícke centrum OLO telefonicky na čísle 02/50 110 111, e-mailom na zakazka@olo.sk alebo osobne na adrese Ivanská cesta 22, Bratislava, od pondelka do piatka od 07.00 do 16.00 hod.

Touto cestou prosíme obyvateľov Bratislavy o trpezlivosť a pochopenie v súvislosti s prijatými opatreniami a vykonávaním odvozov odpadu počas dopravných obmedzení.